62. ΠΡΟΕΔΡΙΚΟ ΔΙΑΤΑΓΜΑ υπ' αριθ. 413 της 26/30 Αυγ. 1985 (ΦΕΚ Α' 145) Ειδική Επιτροπή του άρθρ. 5 του Νόμ. 1470/1984. Έχοντας υπόψη: 1)τη διάταξη της παρ. 5 του άρθρ. 5 του Νόμ. 1470/1984 (ΦΕΚ 112 τ.Α') και 2)το με αριθ. 12/1985 πρακτικό του Συμβουλίου της Επικρατείας σε Ολομέλεια και Συμβούλιο με πρόταση του Υπουργού Δικαιοσύνης, αποφασίζουμε: Άρθρ.1.-1.Η κατά το άρθρ. 5 του Νόμ. 1470/1984 Ειδική Επιτροπή συνεδριάζει με απαρτία όταν είναι πάροντα πέντε τουλάχιστο μέλη της. Πρόεδρος είναι ο αρχαιότερος Αντιπρόεδρος του Συμβουλίου της Επικρατείας. Χρέη Γραμματέα της Επιτροπής ασκεί ο Γραμματέας του Συμβουλίου της Επικρατείας ή ο νόμιμος αναπληρωτής του. 2.Με τη σύνθεση της προηγούμενης παραγράφου η Επιτροπή συνέρχεται και για τον έλεγχο της συμμορφώσεως της Διοικήσεως προς τις ακυρωτικές αποφάσεις της Ολομέλειας του Συμβουλίου της Επικρατείας. Όταν ο έλεγχος αυτός αφορά ακυρωτικές αποφάσεις των δικαστικών Τμημάτων του Συμβουλίου της Επικρατείας, η Επιτροπή μπορεί να συνέρχεται σε Κλιμάκια αποτελούμενα από τον Αντιπρόεδρο και το Σύμβουλο του οικείου Τμήματος και έναν άλλο Σύμβουλο-μέλος της Επιτροπής. 3.Σε κάθε περίπτωση παρίσταται στην Επιτροπή ο Εισηγητής της υποθέσεως που ορίζεται κατά το άρθρ. 3 του παρόντος. Ο Εισηγητής δεν έχει δικαίωμα ψήφου, όταν δεν είναι μέλος της Επιτροπής. Άρθρ.2.-1.Έννομο συμφέρον για την άσκηση αιτήσεως στην Επιτροπή έχει ο διάδικος στην ακυρωτική δίκη ενώπιον του Συμβουλίου της Επικρατείας και ο καθολικός ή ειδικός διάδοχός του. 2.Η αίτηση είναι απαράδεκτη, αν ασκηθεί πριν περάσει ένα εξάμηνο από τη δημοσίευση της ακυρωτικής αποφάσεως του Συμβουλίου της Επικρατείας. Το εξάμηνο αυτό ισχύει και για τον αυτεπάγγελτο έλεγχο της Επιτροπής. Άρθρ.3.-1.Ο Πρόεδρος της Επιτροπής ορίζει ως εισηγητή τον εισηγητή της υποθέσεως στην ακυρωτική δίκη ή, αν αυτός κωλύεται ή δεν υπάρχει, άλλο Σύμβουλο ή Πάρεδρο. 2.Ο Εισηγητής μπορεί να απευθύνεται σε κάθε δημόσια αρχή για να ζητήσει στοιχεία ή πληροφορίες που κρίνει χρήσιμα για τη διερεύνηση της περιπτώσεως. Άρθρ.4.-1.Η αρμόδια διοικητική υπηρεσία είναι υποχρεωμένη μέσα σε δέκα ημέρες από τη λήψη του εγγράφου του Εισηγητή: α)Να ορίσει τον υπάλληλό της που θα συνεργασθεί με την Επιτροπή για τη διερεύνηση της περιπτώσεως. β)να παράσχει κάθε πληροφορία ή συνδρομή για τον ίδιο σκοπό. 2.Η Επιτροπή μπορεί να ζητήσει την ακρόαση του υπαλλήλου που αναφέρεται στην προηγούμενη παράγραφο και κάθε άλλου αρμόδιου υπαλλήλου ή να επιτρέψει την παράσταση του πληρεξούσιου δικηγόρου του ενδιαφερομένου. 3.Οι συνεδριάσεις της Επιτροπής δεν είναι δημόσιες. 